Yslike toename in ontvoerings – verslagFoto ter illustrasie. (Argieffoto) Die ooraanbod van nuus oor ontvoerings die afgelope tyd is nie bloot ŉ toename in mediadekking en bewustheid oor dié onderwerp nie. Misdaadstatistieke wat Vrydag deur die minister van polisie bekendgemaak is, wys ŉ toename van nagenoeg 25% in die voorkoms van ontvoerings tussen Julie en September vanjaar. Amper 2 000 ontvoerings is in dié tyd by polisiestasies landswyd aangeteken, ŉ toename van 445 teenoor dieselfde tyd verlede jaar. Die meeste van die voorvalle is in Gauteng (325) aangemeld. Dié provinsie het ŉ toename van 69% in ontvoerings gesien. Ontvoeringsklagtes het met 34% in Mpumalanga toegeneem en met 28% in KwaZulu-Natal. Dít terwyl die Noord-Kaap en die Vrystaat onderskeidelik 35% en 17% minder ontvoerings aangemeld het. Cele sê die meeste ontvoerings vind saam met ander misdade soos kapings, mensehandel en verkragting plaas. Sewe ontvoeringsvoorvalle in die land het met mensehandel verband gehou, terwyl ’n losprys in 52 gevalle van ontvoerings geëis is. Die meerderheid van die voorvalle is in Gauteng (32) aangemeld. Onlangs het die ontvoering van die vier Moti-broers veral baie mediadekking geniet. Hulle is vroeër vandeesmaand veilig met hul ouers herenig nadat hulle op pad skool toe deur gewapende mans gekaap en vir drie weke aangehou is. Kort ná hul terugkoms het gerugte die rondte gedoen dat die broers se ouers miljoene rande vir hul vrylating moes betaal. Niemand is nog in verband met dié saak in hegtenis geneem nie. Cele het Vrydag gesê kapingsverwante ontvoerings vind meer gereeld plaas omdat iemand dikwels teen hul wil van een plek na ŉ ander geneem word. “Daar is verskeie misdade wat ook onder die vaandel van ontvoering val, juis omdat mense se vryheid van beweging geskend word.” Altesaam 270 kapingsverwante ontvoerings is in Gauteng aangemeld, 64 in KwaZulu-Natal en 59 in Mpumalanga. In 59 van die ontvoeringsgevalle in KwaZulu-Natal is die slagoffer ook verkrag. Mike Bolhuis, privaat speurder, het vroeër vandeesweek genoem dat daar oor die afgelope drie jaar ŉ toename in die vraag na private lyfwagte en eksterne veiligheidsmaatskappye is. “Wanneer booswigte sien dat dié soort misdade werk, sal daar net nog meer daarvan plaasvind.”